ຜູ້ຊາຍ ທີ່ແທງເດັກນ້ອຍ ຢູ່ຈີນ ອາດເຊື່ອ ຄໍາທໍານາຍ ໂລກຈະພິນາດ
ຜູ້ໃຊ້ມີດແທງເດັກນ້ອຍ ຢູ່​​ໂຮງຮຽນ​ປະຖົມ​ແຫ່ງ​ນຶ່ງ ທີ່​​ແຂວງ Henan ​ອາດ​ໄດ້​ຮັບ​ອິດ​ທິພົນຈາກຄໍາ​ທໍານາຍ​ໂບຮານ ທີ່ເວົ້າ​ວ່າ ​ໂລກ​ຈະພິນາດ​ລົງ.
ບັນດາເຈົ້າໜ້າທີ່ຈີນກ່າວວ່າ ຜູ້ຊາຍຄົນນຶ່ງທີ່ໂຈມຕີພວກເດັກ ນ້ອຍນັກຮຽນດ້ວຍມີດ ຢູ່ນອກໂຮງຮຽນປະຖົມແຫ່ງນຶ່ງ ທີ່ ແຂວງ Henan ໃນ ພາກກາງຂອງຈີນເມື່ອອາທິດແລ້ວນີ້ ອາດ ຈະໄດ້ຮັບອິດທິພົນຈາກຄໍາທໍານາຍໂບຮານທີ່ເວົ້າວ່າ ໂລກມະ ນຸດຈະສິ້ນສຸດຫຼືພິນາດລົງ ເຈົ້າໜ້າທີ່ຕໍາຫລວດກ່າວວ່າ ທ້າວ Minh Yongjun ແລ່ນເຂົ້າໄປໃນໂຮງຮຽນເມື່ອວັນສຸກແລ້ວນີ້ ພ້ອມດ້ວຍມີດເຮັດກິນ ແລະມີການກ່າວຫາວ່າຜູ້ກ່ຽວໄດ້ແທງພວກເດັກນ້ອຍ ນັກຮຽນ 23 ຄົນແລະຊາວບ້ານຜູ້ເຖົ້າຄົນນຶ່ງ ກ່ອນທີ່ພວກນາຍຄູແລະຕໍາຫລວດສາມາດ ຈັບຕົວລາວໄວ້ ບໍ່ມີນັກຮຽນຄົນໃດໄດ້ຮັບບາດເຈັບສາຫັດ ອົງການຂ່າວ Xinhua ຂອງທາງການຈີນກ່າວວ່າ ການສືບສວນພາກຕົ້ນພົບເຫັນວ່າ ທ້າວ Min “ໄດ້ຮັບອິດທິພົນຢ່າງແຮງກ້າ ຈາກຂ່າວ ຊ່າລືທີ່ວ່າ ໂລກມະນຸດຈະພິນາດລົງຕາມຄໍາທໍານາຍໂບຮານ ” ຈຸດປະ ສົງອັນແທ້ຈິງຂອງລາວນັ້ນ ຍັງບໍ່ເປັນທີ່ຊາບໄດ້ ບາງຄົນກ່າວວ່າ ປະຕິທິນໂບຮານຂອງຊາວ Mayan ໄດ້ທໍານາຍໄວ້ວ່າ ໂລກຈະພິນາດລົງ ໃນວັນສຸກ ທີ 21 ເດືອນທັນວານີ້ ການຮັກສາຄວາມປອດໄພ ຢູ່ຕາມໂຮງຮຽນຈີນແຫ່ງຕ່າງໆຂອງຈີນໄດ້ ເພີ້ມທະວີຂື້ນໃນລະຫວ່າງສອງສາມປີຜ່ານມານີ້ ຫຼັງຈາກໄດ້ການໂຈມ ຕີທີ່ຮຸນແຮງຕໍ່ພວກເດັກນ້ອຍ ຊຶ່ງສ່ວນຫຼາຍແລ້ວແມ່ນພົວພັນກັບພວກ ຊາຍໜຸ່ມທີ່ເປັນໂຣກຈິດ ຜູ້ທໍາການໂຈມຕີສ່ວຍຫລາຍ ພາກັນໃຊ້ມີດ ຄ້ອນຕີ ຫລືພ້າອີ່ໂຕ້ ບັນດາຜູ້ສັງເກດການບາງຄົນກ່າວວ່າ ນີ້ກໍເພາະວ່າ ຈີນ ມີກົດໝາຍ ຢ່າງເຄັ່ງຂັດ ຈໍາກັດຮັດແຄບບໍ່ໃຫ້ສ່ວນບຸກຄົນມີສິດເປັນເຈົ້າຂອງປືນໄດ້ ເຫດຮ້າຍທີ່ເກີດໃນວັນສຸກແລ້ວນີ້ ໄດ້ມີຂື້ນພຽງບໍ່ເທົ່າໃດຊົ່ວໂມງກ່ອນມືປືນຢູ່ໃນ ສະຫະລັດ ທ້າວ Adam Lanza ບຸກເຂົ້າໄປໃນໂຮງຮຽນ ປະຖົມແຫ່ງນຶ່ງ ທີ່ເມຶອງ Newton ລັດ Connecticut ທາງພາກຕາ ເວັນອອກສຽງເໜືອຂອງສະຫະລັດ ດ້ວຍອາວຸດປືນຍາວ ແລະປືນສັ້ນສອງກະບອກ ໃນການໂຈມຕີ ທີ່ເຮັດໃຫ້ເດັກນ້ອຍ 20 ຄົນ ແລະຜູ້ໃຫຍ່ອີກ 6 ຄົນເສຍຊີວິດ